Drie in hof oor renosterhoringsVerdagtes in die hof (Foto verskaf) Drie persone het Dinsdag in die Kabokweni-landdroshof in Mpumalanga verskyn op aanklag van handeldryf met renosterhorings ter waarde van R6 miljoen. Kapt. Dineo Sekgotodi, woordvoerder van die direktoraat vir prioriteitsmisdaadondersoeke (die Valke), het gesê Martin Prince Lekhuleni (35), Banele Georgina Nyalunga(24) en Sipho Alfred Nyundu (36) sal Woensdag weer in die hof verskyn vir hul formele aansoek om borgtog. Hulle bly in aanhouding. Maroela Media het vroeër berig die polisie het beslag gelê op ses renosterhorings en drie mense in hegtenis geneem nadat hulle ŉ wenk oor die horings gekry het. Die span het ŉ toegeslaan op die huis in Clau-Clau en verskeie jagmesse in ŉ voertuig op die erf ontdek. ŉ Groot bedrag kontant is in die huis gevind. Die renosterhorings is in ŉ buitebadkamer versteek en is glo afkomstig van drie gestroopte renosters. Die drie verdagtes is in hegtenis geneem en die polisie het beslag gelê op drie voertuie, die horings en die kontant.